Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 271/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„RISO DEL DELTA DEL PO“

EU št.: PGI-IT-0712-AM01 – 21.6.2017

ZOP ( ) ZGO ( X )

1. Skupina vložnikov in pravni interes

Consorzio di Tutela del Riso del Delta del Po IGP Via J.F. Kennedy, 134 45019 Taglio di Po (Ro) Tel. +39 05321716402 E-naslov: info@consorziorisodeltapoigp.it

Consorzio di Tutela del Riso del Delta del Po IGP ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [embalaža, logo proizvoda, posodobljena pravna podlaga]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Naslednji stavek iz člena 1 specifikacije proizvoda:

„Zaščitena geografska označba ‚Riso del Delta del Po‘ se uporablja za riž, ki izpolnjuje pogoje in zahteve, določene v tej specifikaciji proizvoda.“

se spremeni:

„Zaščitena geografska označba ‚Riso del Delta del Po‘ se uporablja za riž, ki izpolnjuje pogoje in zahteve, določene v tej specifikaciji proizvoda.“

Izraz (op. prev.: v italijanščini) „frutti di riso“ se je nadomestil z izrazom „riso“.

Ta sprememba omogoča istovetenje označbe „Riso del Delta del Po ZGO“ z rižem v različnih oblikah, ki je pripravljen za prodajo potrošniku, tj. po obdelavi zrnja z industrijskimi postopki in uporabi tretiranja, dovoljenega v skladu z veljavno zakonodajo in zahtevami, določenimi v specifikaciji proizvoda.

— Naslednji stavek iz člena 2 specifikacije in točke 3.2 enotnega dokumenta:

„Označba ‚Riso del Delta del Po‘ pomeni izključno plod riža vrste japonica, podvrste superfino, sort carnaroli, volano, baldo in arborio.“

se spremeni:

„Označba ‚Riso del Delta del Po‘ pomeni izključno plod riža vrste japonica podvrste superfino, sort carnaroli, volano, baldo, arborio, cammeo, karnak, telemaco, caravaggio in keope.“

Zahteva se vključitev novih vrst riža, in sicer: cammeo, karnak, telemaco, caravaggio in keope.

Poleg prvotno predvidenih sort je treba uvesti manjše nadomestne sorte, ker so bile tradicionalne sorte ustvarjene pred veliko leti (najstarejši, arborio in carnaroli, konec 40. let 20. stoletja) in jih je zaradi agronomskih značilnosti (zlasti velike dovzetnosti za glivične bolezni in polego) težko pridelovati brez večkratnega tretiranja s fitofarmacevtskimi sredstvi, kar negativno vpliva na zdravstveno ustreznost končnega proizvoda in trajnost pridelave.

Nove sorte pa so bolj odporne proti glivičnim boleznim in polegi ter tako zagotavljajo zdrav in homogen proizvod s podobnimi organoleptičnimi lastnostmi kot obstoječi proizvodi.

— Stavek:

„Riž ‚Riso del Delta del Po‘ ima veliko, prosojno in kompaktno zrno z visoko vsebnostjo beljakovin, lahko je bel ali polnozrnat.“

se spremeni:

„Riž ‚Riso del Delta del Po‘ ima veliko, prosojno/bisernato in kompaktno zrno z visoko vsebnostjo beljakovin, ki se lahko obdela z industrijskimi postopki in je tretirano v skladu z veljavno zakonodajo.“

Izraz „prosojno“ se nanaša na vse sorte, navedene v specifikaciji, kar ni točno. Med obstoječimi sortami ima prosojno zrno le sorta baldo, zrno sort arborio, carnaroli in volano pa je bisernato. Zato je predlagana posodobitev izraza „prosojno“ v „prosojno/bisernato“.

Opis „lahko je bel ali polnozrnat“ je izbrisan in nadomeščen z besedilom „ki se obdela z industrijskimi postopki in je tretirano v skladu z veljavno zakonodajo“, da bi se upošteval hiter razvoj industrijske predelave glede na spreminjajoče se želje potrošnikov.

— Naslednji odstavek:

„Zrno riža ‚Riso del Delta del Po‘ (ZGO) mora imeti ob dajanju na trg naslednje lastnosti: Sorta Lepljivost kuhanega riža v g/cm Beljakovine (%) (*1) Baldo > 4,5 > 6,60 Carnaroli > 1,5 > 6,60 Volano > 3,0 > 6,60 Arborio > 3,5 > 6,60

se spremeni:

„Zrno riža ‚Riso del Delta del Po‘ (ZGO) mora imeti naslednje lastnosti: Sorta Čvrstost kg/cm2 Delež beljakovin v suhi snovi najmanj najmanj Arborio, volano, telemaco 0,65 6,60 Baldo, cammeo 0,60 6,60 Carnaroli, karnak, caravaggio, keope 0,85 6,60 Te lastnosti je treba določiti pred industrijsko predelavo na suhih riževih poljih, ki so reprezentativna za vsa polja na kmetijskem gospodarstvu.“

Parameter lepljivosti je nadomestil parameter čvrstosti. Parametra sta v obratnem sorazmerju in kažeta na kakovost proizvoda po kuhanju, in sicer velja, da bolj kot je riž lepljiv, manj je čvrst in obratno. Na voljo ni nobena potrjena metoda za analizo lepljivosti, saj do zdaj organizaciji UNI in ISO nista uspeli določiti zanesljive in ponovljive metode, medtem ko je za parameter čvrstosti na voljo ustrezna mednarodno priznana metoda (standard UNI EN ISO 11747:2012).

Vrednosti, predlagane za parameter čvrstosti, je določil nacionalni odbor za riž na podlagi rezultatov več analiz, opravljenih v laboratoriju za proizvode.

Zato se zdi primerno navesti, da je treba čvrstost in vsebnost beljakovin riža testirati pred predelavo.

Dokazilo o poreklu

Člen 4 specifikacije proizvoda

Ta člen se je v celoti preoblikoval, pri čemer so se zgodovinski podatki o gojenju riža na geografskem območju, ki so bili zajeti v prvih petih odstavkih člena 4, prestavili v zadevni člen o povezavi med območjem in proizvodom. Novo besedilo člena 4 je:

„Poreklo proizvoda dokazujejo tudi vpisi proizvajalcev, predelovalcev in izvajalcev pakiranja v ustrezne registre, ki jih vodi in posodablja nadzorni organ iz člena 7 te specifikacije.“

Metoda proizvodnje

Člen 5 specifikacije proizvoda

Ta člen se je preoblikoval, da bi se upoštevale spremembe predelovalnih in pridelovalnih tehnik ter praktični rezultati, doseženi od začetka veljavnosti specifikacije.

Obdelava tal

— Naslednji stavek:

„Orati je treba 25–30 cm globoko, zatem pa zemljo vsaj enkrat prebranati; nato je treba zemljo zravnati, da se omogoči optimalno gospodarjenje z vodo.“

se spremeni:

„Orati je treba 25–30 cm globoko, zatem pa zemljo vsaj enkrat prebranati; dovoljene so tudi druge tehnike obdelave tal, s katerimi je mogoče ustrezno pripraviti semenske grede.“

Tradicionalni postopki obdelave tal (oranje, brananje) se lahko zdaj nadomestijo z drugimi postopki (čiščenje, brazdanje), s katerimi se doseže enak namen ter so energetsko manj intenzivni in bolj usmerjeni k spoštovanju okolja. Oranju so bile zlasti dodane druge sodobnejše tehnike obdelave tal, ki se danes štejejo za okoljsko bolj trajnostne.

Analiza prsti

— Stavek:

„Kmetijska gospodarstva, ki pridelujejo riž ‚Riso del Delta del Po‘, morajo najmanj vsakih pet let analizirati naslednje značilnosti prsti: strukturo, pH vrednost, organske snovi, aktivni apnenec, prilagodljivi fosfor, izmenljivi kalij, skupni dušik, razmerje med ogljikom in dušikom, izmenljivi kalcij, magnezij in natrij ter razmerje med magnezijem in kalijem, da bi kmetijski strokovnjak za kmetijsko gospodarstvo pripravil pravilen načrt gnojenja.“

se spremeni:

„Kmetijska gospodarstva, ki pridelujejo riž ‚Riso del Delta del Po‘, morajo najmanj vsakih pet let analizirati naslednje značilnosti prsti: strukturo, pH vrednost, organske snovi, aktivni apnenec, prilagodljivi fosfor, izmenljivi kalij, skupni dušik, razmerje med ogljikom in dušikom, izmenljivi kalcij, magnezij in natrij ter razmerje med magnezijem in kalijem, da bi se za kmetijsko gospodarstvo pripravil ustrezen načrt gnojenja v skladu z dejanskimi potrebami.“

Obveznost, da mora načrt gnojenja pripraviti „kmetijski strokovnjak“, je bila črtana, saj lahko načrt na kmetijskem gospodarstvu na podlagi spretnosti, pridobljenih z izkušnjami, pripravi tudi kmet, ki ni nujno kvalificiran kot kmetijski strokovnjak.

— Črtata se naslednja stavka:

„Sorto carnaroli, ki potrebuje poseben teren, na katerem prevladuje ilovnata zemlja, se lahko goji le v zemlji s pH vrednostjo nad 7,5. Ostale tri sorte se lahko pridelujejo na celotnem območju iz člena 3 te specifikacije.“

Zdi se primerno, da se črta sklicevanje na pH vrednost (parameter, ki se nanaša le na sorto carnaroli), saj je bilo ugotovljeno, da je pH vrednost na območju pridelave zelo raznolika, tudi na posameznih kmetijskih gospodarstvih ali celo na posamezni parceli, pri čemer to ne vpliva na kakovost navedene sorte. Poleg tega pokritost zemlje z vodo od aprila do avgusta deluje kot blažilec v kislem okolju in zvišuje pH vrednost.

Sprememba se nanaša tudi na točko 3.5 enotnega dokumenta.

Gnojila

— Največja dovoljena vsebnost dušika v gnojilih je bila s 130 kg/ha povečana na 160 kg/ha.

Na območju pridelave je zemlja šotna in glinena, pri čemer je treba za pridelavo homogenega in enotnega proizvoda za trg uporabiti različna gnojila, odvisno od vrste tal. Zato se je štelo za primerno povečati največjo dovoljeno vsebnost dušika, da bi bila vsebnost beljakovin v zrnu enaka kot na drugih tleh.

Sejanje

— Stavka:

„Največja dovoljena količina semen na hektar je 240 kg. Riž se lahko prosto seje v poplavljeno zemljo ali v suho obdelano zemljo, ki jo je treba takoj zatem poplaviti z vodo.“

se spremenita:

„Največja dovoljena količina semen na hektar je 300 kg. Riž se lahko prosto seje ali sadi v poplavljeno zemljo ali v suho obdelano zemljo, ki jo je treba takoj zatem poplaviti z vodo.“

Največja dovoljena količina semen se je povečala, saj na nekaterih območjih 240 kg/ha pri sejanju v poplavljeno zemljo ne zadostuje za ustrezno pokritost tal. Če so rastline posajene preredko, se ne morejo zaščititi pred plevelom, zato je potrebno večkratno zatiranje plevela. Poleg tega je bila dodana možnost sajenja v suho zemljo, da bi se omejila količina porabljene vode.

Zatiranje škodljivih organizmov in plevela

— Stavek:

„Tretiranje semen je obvezno za preprečevanje tipičnih okužb kritosemenk (s fuzariozo, elmintosporiozo in piikularijazo (snet)).“

se spremeni:

„Tretiranje semen je dovoljeno za preprečevanje tipičnih okužb kritosemenk (s fuzariozo, elmintosporiozo in piikularijazo).“

Da bi se zmanjšal vpliv gojenja žita na okolje, je zdaj tretiranje semen neobvezno, saj ni nujno za semena, pri katerih patogeni niso odkriti.

— Naslednji stavek se črta:

„V primeru težav s fitofagi (raki, mrčesom in črvi) je riževo polje obvezno treba izsušiti in ga izpostaviti soncu.“

Obveznost izsušitve riževega polja je bila odpravljena, da bi se povečala okoljska trajnost in omejila količina porabljene vode.

— Stavek:

„Plevel se lahko zatira z odobrenimi fitofarmacevtskimi sredstvi, koristni pa so tudi košnja nasipov za preprečitev čezmernega sejanja, urejanje voda in ciljna obdelava tal pred sejanjem.“

se spremeni:

„Plevel se lahko zatira z odobrenimi fitofarmacevtskimi sredstvi, koristni pa so tudi košnja nasipov za preprečitev čezmernega sejanja, urejanje voda in ciljna obdelava tal pred sejanjem ter morebitna začasna izsušitev v skladu z dobro prakso obdelave za zatiranje fitofagov.“

Zaradi večje jasnosti se je zdelo primerno, da se v oddelek o zatiranju škodljivih organizmov vključita sklica na fitofage in plevel, kot je že predvideno v obstoječem besedilu, ter da se specifikacija dopolni z možnostjo začasne izsušitve. Izkušnje z gojenjem riža so pokazale, da se s ciljno usmerjeno izsušitvijo riževih polj odpravijo težave s fitofagi brez dodatnega tretiranja.

Žetev, sušenje, shranjevanje in predelava

— Naslednje največje vrednosti pridelave na enoto za suh neoluščeni riž:

„carnaroli : 6,0 tone/ha volano : 8,0 tone/ha baldo : 8,0 tone/ha arborio : 7,5 tone/ha“

se spremenijo:

„Sorta Tone/ha arborio 7,5 baldo 8,0 cammeo 8,5 carnaroli 6,5 telemaco 8,5 karnak 8,5 volano 8,0 caravaggio 8,5 keope 8,5“

Dodani so bili donosi za nove sorte, največja dovoljena pridelava sorte carnaroli pa se je na podlagi nedavnega napredka nekoliko povečala.

— Stavek:

„Industrijska predelava mora potekati v obratih in po postopkih, ki zagotavljajo, da riž ‚Riso del Delta del Po‘ ohrani svoje lastnosti.“

se spremeni:

„Predelava iz neoluščenega riža v riž (luščenje in mletje) mora potekati v obratih na območju ZGO in po postopkih, ki zagotavljajo, da riž ‚Riso del Delta del Po‘ ohrani lastnosti iz točke 3.2. Posebne značilnosti območja pridelave omogočajo, da se lastnosti proizvoda med luščenjem in mletjem ohranijo ter da se omeji pokanje/lomljenje zrnja, kar je nujno za zagotovitev enotnega kuhanja.“

Večletne izkušnje so pokazale, da lokacija luščenja in mletja riža vpliva na kakovost končnega proizvoda. Posebna narava območja pridelave je v teh fazah eden ključnih dejavnikov za ohranitev najboljših lastnosti proizvoda, ki zagotavlja minimalen stres/lomljenje zrnja in s tem enotno kuhanje.

Za zlasti ugodno mikroklimo, temperature in okoljske značilnosti območja pridelave, na primer območja ZGO „Riso del Delta del Po“, je značilna posebna povprečna relativna vlažnost zraka, ki je optimalni pogoj za izpolnjevanje zahtev glede kakovosti riža „Riso del Delta del Po“.

Zaradi popolnosti je treba poudariti, da morajo biti vsi nosilci dejavnosti v sektorju seznanjeni s posebnostjo območja pridelave riža „Riso del Delta del Po“, ki je navedena tudi v publikacijah. Na območjih pridelave proizvodov z ZGO, ki ležijo povprečno tri metre nad morsko gladino, je ustrezna raven vlažnosti naravno prisotna, kar je edinstvena značilnost v tem delu Italije.

Sprememba se nanaša tudi na točko 3.6 enotnega dokumenta.

— Črtani so naslednji stavki točke 3.6:

„Sušenje mora potekati v sušilnicah, ki na luščinah ne puščajo ostankov gorenja ali neobičajnih vonjev. Sušilnice, v katerih je riž posredno ali neposredno izpostavljen ognju, so dovoljene, vendar le, če se kot gorivo uporablja metan ali utekočinjeni naftni plin. Posušeno neoluščeno riževo zrno ne sme vsebovati več kot 14 % vlage.“

Ta sprememba je izključno redakcijska, saj se ti stavki nanašajo na metodo proizvodnje in ne na specifična pravila glede rezanja, ribanja, pakiranja itd. Poudarjamo, da se s spremembo na noben način ne spreminja specifikacija proizvoda, saj določbi iz zadevnega člena 5 „Metoda proizvodnje“ ostajata nespremenjeni in veljavni.

Označevanje in embalaža

Člen 8 specifikacije proizvoda

— Naslednji stavek:

„Riž se pakira v škatle ali vrečke, ki so primerne velikosti za uporabo za prehrambene namene, in sicer po 0,5 kg, 1 kg, 2 kg ali 5 kg, ter se ga lahko zapakira v vakuumu ali kontrolirani atmosferi.“

se spremeni:

„Riž se pakira v škatle ali vrečke, ki so primerne velikosti za uporabo za prehrambne namene, ter se ga lahko zapakira v vakuumu ali kontrolirani atmosferi.“

Zahteve glede teže in lastnosti embalaže so bile črtane, da bi se izvajalcem pakiranja omogočila večja prožnost pri izbiri vrst embalaže.

— Besedilo v naslednjih odstavkih:

„Na embalažo je treba obvezno pritrditi logo označbe, ki ne sme biti manjši od 40 × 30 mm ter mora imeti ustrezno velike črke (visoke najmanj 5 mm), napis ‚Riso del Delta del Po‘, ki mu sledi ‚Indicazione Geografica Protetta‘ ali kratica ‚I.G.P.‘. Na embalaži mora biti navedena sorta riža (‚Arborio‘, ‚Carnaroli‘, ‚Volano‘, ‚Baldo‘) in po možnosti tudi vrsta ‚polnozrnat riž‘. Na isti embalaži morata biti navedena tudi ime ali naziv in naslov pakirnice. Druge označbe, razen napisa ‚Riso del delta del Po – Indicazione Geografica Protetta‘, ne smejo biti večje od 1/3 velikosti označbe ‚Riso del Delta del Po‘.“

se preoblikuje:

„Poleg pravnih pogojev morajo biti na embalaži prikazani:

1. napis ‚Riso del Delta del Po‘, ki mu sledi ‚Zaščitena geografska označba‘ (ali kratica ‚ZGO‘), z ustrezno velikimi črkami (najmanjša velikost pisave je 7 pt);

2. logo označbe ZGO, ki ne sme biti manjši od 40 × 25 mm. Če je logo večji, je treba ohraniti razmerje; na embalaži mora biti navedena ena od sort iz člena 2, tj. carnaroli, volano, baldo, arborio, cammeo, karnak, telemaco, caravaggio ali keope; vključi se lahko tudi vrsta tretiranja v skladu z veljavno zakonodajo;

3. simbol ZGO Evropske unije.“

Navedbe o minimalni velikosti črk napisa „Riso del Delta del Po“ in določbe, ki jih že vključuje veljavna zakonodaja (ime ali naziv in naslov pakirnice), so bile črtane. Poleg tega se je zdelo ustrezno, da se ne določijo specifična pravila za embalažo in označevanje, saj ni tradicionalnih vrst embalaže za riž z ZGO „Riso del Delta del Delta del Po“, in da se vključi vrsta industrijske obdelave, ki jo zahteva veljavna zakonodaja.

Logo proizvoda

Da bi se omogočilo natančno reproduciranje loga na embalaži, so bili pojasnjeni in popravljeni sklici na velikost loga (glej točko 2 prejšnje spremembe) ter na kodi za zeleno barvo „Pantone 557C“ in rumeno barvo „Pantone 117C“. V specifikacijo proizvoda je bil dodan naslednji odstavek:

„Točne barvne kode so: Pantone Solid Coated umazano bela: 1 205 C zelena: 557 C rumena: 117 C Štiribarvni CMYK umazano bela: C 0 M 3 Y 43 K 0 zelena: C 48 M 4 Y 35 K 10 rumena: C 7 M 28 Y 100 K 12“

Pojasnitev barve Pantone in njene kode je potrebna s tehničnega vidika, da se omogoči natančno reproduciranje loga s tiskalniki.

Zakonodajne posodobitve in inšpekcijski pregled

Člen 7 specifikacije proizvoda

Posodobljeni so bili sklici na veljavno zakonodajo ter navedena ime in naslov inšpekcijskega organa.

ENOTNI DOKUMENT

„RISO DEL DELTA DEL PO“

EU št.: PGI-IT-0712-AM01 – 21.6.2017

ZOP ( ) ZGO ( X )

1. Ime

„Riso del Delta del Po“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Označba „Riso del Delta del Po“ pomeni izključno plod riža vrste japonica podvrste superfino, sort carnaroli, volano, baldo, arborio, cammeo, karnak, telemaco, caravaggio in keope.

Riž „Riso del Delta del Po“ ima veliko, prosojno/bisernato in kompaktno zrno z visoko vsebnostjo beljakovin, ki se lahko obdela z industrijskimi postopki in je lahko tretirano v skladu z veljavno zakonodajo.

Posebej je priljubljen za pripravo najbolj cenjenih rižot, ker dobro vpija vodo, med kuhanjem izgubi le malo škroba in se ne razkuha ter ima posebne organoleptične lastnosti, kot sta posebna aromatičnost in okus.

Zrno riža „Riso del Delta del Po“ (ZGO) mora imeti naslednje lastnosti:

Sorta Čvrstost kg/cm2 Delež beljakovin v suhi snovi najmanj najmanj Arborio, volano, telemaco 0,65 6,60 Baldo, cammeo 0,60 6,60 Carnaroli, karnak, caravaggio, keope 0,85 6,60

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

V zvezi s posebnimi pogoji, značilnimi za gojenje riža, je treba omeniti, da se riž prideluje na geografskem območju iz točke 4.

Riž se lahko prosto seje ali sadi v poplavljeno zemljo ali v suho obdelano zemljo, ki jo je treba takoj zatem poplaviti z vodo.

Predelava neoluščenega riža v riž (luščenje in mletje) mora potekati v obratih na območju ZGO in po postopkih, ki zagotavljajo, da riž „Riso del Delta del Po“ ohrani lastnosti iz točke 3.2. Posebne značilnosti območja pridelave omogočajo, da se lastnosti proizvoda med luščenjem in mletjem ohranijo ter da se omeji pokanje/lomljenje zrnja, kar je nujno za zagotovitev enotnega kuhanja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Riž se pakira v škatle ali vrečke, ki so primerne velikosti za uporabo za prehrambne namene, ter se ga lahko zapakira v vakuumu ali kontrolirani atmosferi.

Embalaža mora biti zaprta tako, da vsebine ni mogoče odstraniti, ne da bi se pri tem raztrgalo embalažo.

3.6 Posebna pravila za označevanje proizvoda, za katerega se uporablja registrirano ime

Poleg pravnih pogojev morajo biti na embalaži prikazani:

1. napis „Riso del Delta del Po“, ki mu sledi „Zaščitena geografska označba“ (ali kratica „ZGO“), z ustrezno velikimi črkami (najmanjša velikost pisave je 7 pt);

2. logo označbe, ki ne sme biti manjši od 40 × 25 mm. Če je logo ZGO večji, je treba ohraniti razmerje; na embalaži mora biti navedena ena od sort, tj. carnaroli, volano, baldo, arborio, cammeo, karnak, telemaco, caravaggio ali keope; vključi se lahko tudi vrsta tretiranja v skladu z veljavno zakonodajo;

3. simbol ZGO Evropske unije.

Uradni logo proizvoda „Riso del Delta del Po“ vključuje elipsast rob umazano bele barve, obrobljen z zeleno črto. Na tem robu sta napisa „RISO DEL DELTA DEL PO“ v zgornji polovici in „INDICAZIONE GEOGRAFICA PROTETTA“ v spodnji polovici, oba napisa sta napisana z velikimi tiskanimi črkami zelene barve.

V zelenem polju znotraj robu so na desni in levi strani prikazane značilne podobe iz delte reke Pad (stilizirano močvirsko trsje in ptiči) umazano bele barve, na sredini pa je stilizirana podoba ženske rumene barve, ki v rokah drži snop riža.

4. Jedrnata opredelitev geografskega območja

Območje, za katerega je značilno pridelovanje riža „Riso del Delta del Po“, se razteza na vzhodni konici Padske nižine med deželama Benečija in Emilija - Romanja, na zemljiščih, ki so jih oblikovali detriti in naplavine reke Pad. Na vzhodu to območje omejuje Jadransko morje, na severu reka Adiža, na jugu pa plovni kanal Ferrara–Porto Garibaldi.

Riž „Riso del Delta del Po“ se v Benečiji prideluje v pokrajini Rovigo v občinah Ariano nel Polesine, Porto Viro, Taglio di Po, Porto Tolle, Corbola, Papozze, Rosolina in Loreo.

V deželi Emilija - Romanja se riž prideluje v pokrajini Ferrara v občinah Comacchio, Goro, Codigoro, Lagosanto, Massa Fiscaglia, Migliaro, Migliarino, Ostellato, Mesola, Jolanda di Savoia in Berra.

5. Povezava z geografskim območjem

Okoljski dejavniki

Značilnosti zemljišč, zmerno podnebje in bližina morja so glavni dejavniki, ki pogojujejo in zaznamujejo pridelovanje riža „Riso del Delta del Po“ na tem območju. Tu so pogoji za gojenje riža idealni, ker je pridelovanje riža možno le na stalno polpoplavljenih zemljiščih.

Obrežno-travniška tla delte reke Pad, ki so nastala iz končnih usedlin rečnega toka, so posebej rodovitna, ker so bogata z minerali, zlasti s kalijem, zaradi česar ni potrebno dodatno gnojenje s kalijevimi gnojili.

Poleg tega je za zemljo, čeprav ima različno teksturo, značilna visoka slanost (elektrolitska prevodnost nad 1 mS/cm), ki nastane zaradi zelo visoke ravni podtalnih vodnih virov.

Posebna geografska lega ob morju ustvarja mikrookolje, ki je zlasti ugodno za pridelovanje riža zaradi stalnega blagega vetra, ki zmanjšuje relativno vlažnost; značilna so tudi majhna nihanja temperature, ki pozimi redko pade pod 0 °C, poleti pa v zadnjih 30 letih še ni presegla 32 °C. Padavine so navadno dobro razporejene po mesecih in znašajo do 700 mm/leto. Te posebne podnebne razmere omejujejo širjenje patogenih gliv, zaradi česar se zmanjša potreba po uporabi fungicidov za njihovo odpravljanje.

Zgodovinski in človeški dejavniki

Nekaj desetletij po tem, ko se je riž razširil po Padski nižini (1450), so se pojavili prvi dokumenti o njegovem gojenju v pokrajini Polesine (pokrajina Rovigo), zlasti na območju delte reke Pad: dejansko je bilo gojenje riža tesno povezano z izsuševanjem tal, ker je pospešilo postopek rabe slanih tal, ki so se nato uporabljala za kolobarjenje, kot je opisano v enem od zakonov Beneške republike iz leta 1594. Proti koncu 18. stoletja se je po zaslugi nekaterih beneških plemičev začelo sistematično gojenje riža na izsušenih tleh.

Danes se riž „Riso del delta del Po“ goji na približno 9 000 hektarjih riževih polj. Vpliv gojenja riža je prisoten v lokalni kulturi in v družbenem razvoju območja; številna podjetja že dolgo pakirajo in prodajajo riž pod imenom „Riso del Delta del Po“, zaradi njegovih posebnih organoleptičnih lastnosti, po katerih se razlikuje od drugih vrst riža, ki jih pridelujejo v Italiji, pa ga poznajo in cenijo uporabniki po vsej Italiji. Nenazadnje je njegov ugled povezan tudi s sejmi in tradicionalnimi ljudskimi prazniki, ki vsako leto potekajo na območju, kjer se ta riž prideluje, na primer slavni dnevi riža „Riso Delta del Po“, ki vsako leto potekajo v mestu Jolanda di Savoia (FE) in na sejmu v mestu Porto Tolle.

Posebnosti riža „Riso del Delta del Po“ so povezane z visoko vsebnostjo beljakovin, velikostjo zrna, veliko sposobnostjo vpijanja vode, nizko izgubo škroba in njegovo izjemno kakovostjo, zaradi česar se riž med kuhanjem ne razkuha.

Riž ima tudi poseben okus in aromo, zaradi katerih se razlikuje od riža, ki se prideluje na neslanih tleh.

Slane usedline, ki se nahajajo v teh izsušenih tleh, skupaj s posebnimi lastnostmi vode, ki se uporablja za pridelovanje, ter prisotnost slanih vodnih virov na površju dajejo proizvodu organoleptične in tržne lastnosti, zaradi katerih je na trgu nezamenljiv in visoko cenjen.

Obrežno-travniška tla so bogata z minerali, zlasti s kalijem, kar omogoča visoko vsebnost beljakovin v rižu in zagotavlja, da se riž med kuhanjem ne razkuha.

Poleg tega je za zemljo, čeprav ima različno teksturo, značilna visoka slanost (elektrolitska prevodnost nad 1 mS/cm), ki daje rižu posebno aromo in okus.

Prisotnost stalnega morskega vetra, ki znatno zmanjšuje vlažnost mikroklime na riževih poljih, zelo zmanjša potrebo po uporabi fungicidov in omogoča, da riž doseže izjemno kakovost.

Sklic na objavo specifikacije

(drugi pododstavek člena 6(1) te uredbe)

Ministrstvo je sprožilo nacionalni postopek ugovora z objavo predloga za spremembo specifikacije proizvoda za ZGO „Riso del Delta del Po“ v Uradnem listu Italijanske republike št. 100 z dne 2. maja 2017.

Prečiščeno besedilo specifikacije proizvoda je na voljo na spletišču:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.

(*1) vsebnost suhe snovi“